Bbno$

Ալեքսանդր Լեոն Գումուչյան (անգլ.՝ Alexander Leon Gumuchian, /ɡʊˈmuːtʃiːɛn/, հունիսի 30, 1995(1995-06-30), Վանկուվեր, Մետրո Վանկուվեր, Բրիտանական Կոլումբիա, Կանադա, ավելի հայտնի է որպես bbno$ (արտասանվում է «babynomoney»), կանադահայ ռեփ կատարող և երգիչ։ Առավել հայտնի է ռեփեր Yung Gravy-ի հետ համագործակցությամբ, ինչպես նաև «Lalala» սինգլով, որը ստացել է ավելի քան 800 միլիոն հեռարձակում Spotify հոսանքային աուդիոծառայությունում։


== Մանկություն և երիտասարդություն ==
Ալեքսանդր Լեոն Գումուչյանը ծնվել է 1995 թվականին Վանկուվերում՝ հայկական ընտանիքում։ Նախքան ավագ դպրոց հաճախելը նա ստացել է տնային կրթություն։ Մայրը փորձել է նրան դաշնամուր նվագել սովորեցնել, սակայն Ալեքսանդրը խնդիրներ է ունեցել երաժշտության տեսության հետ։ Ինքը՝ Գումուչյանը, ասում է, որ ուներ ռիթմի լավ զգացում և հաճույք էր ստանում աֆրիկյան ջեմբե թմբուկ նվագելուց, բայց հաճույքի համար երաժշտություն չէր լսում մինչև 15 տարեկանը։


== Կարիերա ==


=== 2014-2016 թվականներ. Broke Boy Gang և SoundCloud ===
Գումուչյանը սկսել է երաժշտությամբ զբաղվել այն բանից հետո, երբ մեջքի վնասվածքը թույլ չի տվել իրականացնել պրոֆեսիոնալ լողորդ դառնալու իր երազանքը։ Նա սկսել է հետաքրքրվել ռեփով և երաժշտության արտադրությամբ 2014 թվականին, երբ մի խումբ ընկերներով GarageBand-ի հետ փորձեր էին կատարում։ Սկզբում խումբը երաժշտություն էր ստեղծում հաճույքի համար, հետագայում նրանք սկսեցին իրենց անվանել «Broke Boy Gang»։ 5-6 ամիս կենդանի կատարումներից և ցանցում մի քանի թրեքների թողարկումից հետո խումբը ցրվեց։ 2016 թվականի սեպտեմբերին Գումուչյանը սկսեց հրապարակել թրեքներ SoundCloud-ում «bbnomula» կեղծանունով, որտեղ նա արագորեն ձեռք բերեց միլիոնավոր լսումներ և բաժանորդներ։


=== 2017-2018 թվականներ. Baby Gravy և Bb Steps ===
2017 թվականին Գումուչյանը Yung Gravy-ի հետ թողարկեց իր առաջին մինի-ալբոմը՝ Baby Gravy-ն, իր դեբյուտային ստուդիական Bb Steps ալբոմի թողարկումից անմիջապես առաջ, որին 2018 թվականին հաջորդեց մեկ այլ մինի-ալբոմ՝ Whatever-ը, So Loki-ի հետ։


=== 2019 թվական. Recess, «Lalala» և I Don’t Care at All ===
2019 թվականի սկզբին Գումուչյանը թողարկեց իր երկրորդ՝ «Recess» ստուդիական ալբոմը, որի գաղափարը վերցված էր Disney-ի համանուն շոուից։ Recess-ի բազմաթիվ թրեքներ միլիոնավոր լսումներ ստացան Spotify-ում։ Նույն թվականին թողարկվեց հայտնի «Lalala» սինգլը։


=== 2020 թվական. Baby Gravy 2 և Good Luck Have Fun ===
2020 թվականի փետրվարի 14-ին Yung Gravy-ի հետ համագործակցությամբ թողարկվել է «Baby Gravy 2» ալբոմը։


=== 2021 թվական. My Oh My և Eat Ya Veggies ===
2021 թվականի հունվարի 29-ին թողարկվել է Help Herself-ը։ Երգը, որը թողարկել է Diamond Pistols-ը, ծառայել է որպես bbno$ սպասվող նախագծի առաջին սինգլ։
2021 թվականի մայիսի 14-ին թողարկվել է հինգ երգից բաղկացած My Oh My մինի-ալբոմը։ Հինգ երգերից երեքը՝ Help Herself, Bad to the Bone և Help Herself, թողարկվել են որպես սինգլներ մինչև մինի-ալբոմի թողարկումը։
2021 թվականի հուլիսի 24-ին Ռիչ Բրայանի մասնակցությամբ թողարկվել է edamame-ն։ Այս երգը bbno$ Eat Ya Veggies միքսթեյփի առաջին սինգլն էր։
edamame-ի թողարկումից կարճ ժամանակ անց bbno$-ն իր Twitter-ում հայտարարեց նոր ալբոմի մասին։ bbno$-ն 2021 թվականի սեպտեմբերի 22-ին նաև թողարկել է սինգլ, որը կոչվում է I Remember։
2021 թվականի հոկտեմբերի 8-ին bbno$-ն թողարկել Eat Ya Veggies-ը։


== Անձնական կյանք ==
Գումուչյանն ապրում է Վանկուվերում, նախկինում՝ Քելոունում, որտեղ ստացել է մարդու կինեզիոլոգիայի ոլորտի աստիճան Օկանագանի Բրիտանական Կոլումբիայի համալսարանից։


== Ծանոթագրություններ ==


== Արտաքին հղումներ ==
Պաշտոնական կայք